**INFORMATĪVAIS ZIŅOJUMS**

**par 2017. gada 5.-6.aprīļa neformālajā Eiropas Savienības konkurētspējas ministru sanāksmē izskatāmajiem jautājumiem**

**1. Neformālās konkurētspējas ministru sanāksmes darba kārtības jautājumi**

Maltas prezidentūra 2017. gada 5.-6.aprīlī Valletā, Maltā, organizē neformālo Eiropas Savienības (turpmāk – ES) konkurētspējas ministru sanāksmi (turpmāk – sanāksme), kas tiks veltīta jaunuzņēmumu (*start-ups*) un augošo uzņēmumu (*scale-ups*) atbalstam.

Sanāksmē plānotas trīs paralēlās darba sesijas, kuru laikā tiks prezentētas dažādas jaunuzņēmumu pieredzes un dalībvalstu delegāciju vadītāji apmainīsies viedokļiem par tādiem jautājumiem kā:

1. Jaunuzņēmumi un to izaicinājumi sākotnējā dzīves cikla stadijā;
2. Izpratne par augošo uzņēmumu darbības lauku un iespējām;
3. Finanšu instrumentu izmantošana, lai maziem un vidējiem uzņēmumiem (turpmāk - MVU) uzlabotu piekļuvi finansējumam.

Atbilstošas ekosistēmas radīšana strauji augošiem uzņēmumiem un jaunuzņēmumiem ir aktuāls jautājums visā ES. Tādējādi 2016.gada 22.novembrī EiropasKomisija (turpmāk - EK) publicēja ziņojumu „Eiropas topošie līderi: jaunuzņēmumu un augošo uzņēmumu atbalsta iniciatīva”, ar kuru EK identificē virkni pasākumu, kuru mērķis ir radīt ietvaru jaunuzņēmumu izaugsmei un darbībai ES.

 EK ziņojumā uzsver, ka jaunuzņēmumu loma ES ekonomikā pēdējo gadu laikā ir būtiski pieaugusi, jo jaunuzņēmumi veicina ne vien konkurētspēju un inovācijas, bet arī nodrošina darba vietas un pievienotās vērtības radīšanu. EK norāda uz dažādiem šķēršļiem sekmīgai jaunuzņēmumu izaugsmei, kā arī norāda uz pasākumu kopumu, kas sekmētu šādu uzņēmumu tālākas izaugsmes iespējas.

No valstu valdību puses ir svarīgi novērst šķēršļus jaunuzņēmumu attīstībā, tādus kā normatīvā regulējuma šķēršļus, nodokļu slogu un ar to saistītās administratīvās izmaksas, finansējuma pieejamība u.c.

Nepieciešams veicināt arī tādas ekosistēmas izveidi ES līmenī, kur jaunuzņēmumi var sadarboties ar potenciāliem partneriem — ieguldītājiem, darījumpartneriem, augstskolām un pētniecības centriem, kā arī piesaistīt augsti kvalificētus darbiniekus no trešajām valstīm.

Arī Latvijā uzņēmējdarbības uzsācēji un strauji augoši uzņēmumi, ir nozīmīgs jaunu darba vietu radīšanas un inovācijas avots. 2016.gada 15.februārī oficiāli tika reģistrēta biedrība "Latvijas Start-up uzņēmumu asociācija", kurā jau sākotnēji iesaistījās 30 dalībnieki. Uz šodienu asociācijas biedru skaits ir audzis līdz 241 dalībniekam.

Vienlaikus Latvijā darbojas dažādas platformas, biznesa inkubatori un akseleratori, koprades telpas, kas veicina jaunuzņēmumu attīstību. Jāatzīmē, ka 2016.gada maijā Latvijā darbību uzsāka pirmais starptautiskais biznesa akselerators *"Startup Wise Guys"*.

2017.gada 1.janvārī stājās spēkā “Jaunuzņēmumu darbības atbalsta likums”. Likums ir paredzēts jaunuzņēmumiem – kapitālsabiedrībām ar augstas izaugsmes potenciālu, kuru pamatdarbība ir saistīta ar mērogojamu biznesa modeļu un inovatīvu produktu izstrādi, ražošanu vai attīstību. Likuma mērķis ir veicināt jaunuzņēmumu veidošanos Latvijā, tādējādi sekmējot pētniecības attīstību un pētniecības produktu (inovatīvu ideju, produktu vai procesu) komercializāciju.

Likuma ietvaros jaunuzņēmumiem ir pieejams šāds valsts atbalsts:

* atbalsta programma fiksētā maksājuma veikšanai (ikmēneša maksājums, kura apmērs ir 2x min Valsts sociālās apdrošināšanas obligātās iemaksas (turpmāk – VSAOI) = 252,26 *euro*) ar papildus iespēju saņemt iedzīvotāju ienākuma nodokli (turpmāk – IIN) un uzņēmumu ienākuma nodokli (turpmāk – UIN) (līdz 100%) atvieglojumu;
* atbalsta programma augsti kvalificētu darba ņēmēju piesaistei (2016.gada 25.oktobra Ministru kabineta noteikumu Nr.692 “Darbības programmas "Izaugsme un nodarbinātība" 1.2.1.specifiskā atbalsta mērķa "Palielināt privātā sektora investīcijas P&A" 1.2.1.2.pasākuma "Atbalsts tehnoloģiju pārneses sistēmas pilnveidošanai" īstenošanas noteikumi” ietvaros jaunuzņēmuma piesaistīto darbinieku atalgojuma līdzfinansējums ar 45% intensitāti) ar papildus iespēju piemērot UIN (līdz 100%) atvieglojumu.

Kā viens no galvenajiem kritērijiem atbalsta programmu piešķiršanai jaunuzņēmumiem noteikts kvalificēta riska kapitāla investoru vismaz 30 000 *euro* ieguldījums jaunuzņēmuma pamatkapitālā katrā atbalsta pieteikuma iesniegšanas gadā, tādējādi apliecinot pieteiktās biznesa idejas dzīvotspēju.

**2. Latvijas nostāja**

Latvija uzskata, ka strauji augoši jaunuzņēmumi ir nozīmīgs jaunu darba vietu radīšanas un inovācijas avots. Šādiem uzņēmumiem ir būtiska nozīme Latvijas un Eiropas ekonomiskās izaugsmes, pievienotās vērtības un inovācijas sekmēšanā. Būtiski veidot tādu uzņēmējdarbības ekosistēmu, kas labvēlīga šo uzņēmumu tālākai izaugsmei, tostarp internacionalizācijai, līdz ar to svarīgi nodrošināt, ka šiem uzņēmumiem tiek nodrošinātas pilnvērtīgas iespējas piekļūt kapitālam un finansējumam visos uzņēmuma attīstības posmos.

Latvija atbalsta nepieciešamību novērst birokrātiskus šķēršļus un vienkāršot administratīvās procedūras, īpaši uzņēmējdarbības uzsākšanas posmā, kā arī sniegt pieeju uzņēmējdarbībā nepieciešamajai informācijai.

Latvijas nostāja ir apstiprināta 2017.gada 14.februāra nacionālajā pozīcijā Nr.1 par *Komisijas paziņojumu Eiropas Parlamentam, Padomei, Eiropas Ekonomikas un sociālo lietu komitejai un Reģionu Komitejai „Eiropas topošie līderi: jaunuzņēmumu un augošo uzņēmumu atbalsta iniciatīva”*.

**3. Latvijas delegācijas sastāvs**

|  |  |
| --- | --- |
| Delegācijas vadītājs: | **A. Ašeradens**, Ministru prezidenta biedrs, ekonomikas ministrs. |
| Delegācijas dalībnieki: | **K. Soms**, Ekonomikas ministrijas Uzņēmējdarbības departamenta direktors;**A. Baltbārde,** Ekonomikas ministra padomniece komunikāciju jautājumos. |

Iesniedzējs:

Ministru prezidenta biedrs, ekonomikas ministrs A. Ašeradens

Vīza: valsts sekretārs J.Stinka

30.03.2017.

685

M.Rone

67013265, mara.rone@em.gov.lv